༅། ། ན་མོ་གུ་རུཥྨ་ཏྲིཾརཏྣ་བྷྱཿ བླ་མ་ཡི་དམ་མཆོག་གསུམ་ཐུགས་ རྗེ་
དང་། །མཁའ་འགྲོ་དམ་ལྡན་སྲུང་མའི་མཐུ་སྟོབས་དང༌། །བདག་སོགས་དད་ལྡན་
གདུལ་བྱའི་མོས་གུས་ཀྱིས། །ཡིད་སྨོན་རེ་འབྲས་གེགས་མེད་ལྷུན་འགྲུབ་ཤོག །
རིགས་གསུམ་ཀུན་འདུས་བློ་བཟང་གྲགས་པ་ཡི། །ཐུགས་བཅུད་མདོ་དང་སྔགས་ཀྱི་
ལུང་རྟོགས་ཆོས། །བཤད་དང་སྒྲུབ་པས་དབྱར་གྱི་མཚོ་ཆེན་ལྟར། །འཕེལ་མཛད་
རྗེ་བཙུན་བླ་མར་གསོལ་བ་འདེབས། །མགོན་ཁྱོད་སྔོན་གོམས་ཐུགས་བསྐྱེད་ལྷག་
བསམ་མཐུས། །དུས་འདིར་རིགས་མེད་བསྟན་དང་མར་གྱུར་འགྲོའི། །ཕན་དང་
བདེ་བའི་ལེགས་ཚོགས་ཡར་ཟླ་ལྟར། །སྤེལ་བའི་འཕྲིན་ལས་རྒྱ་ཆེ་རྒྱུན་རིང་ཤོག །
ཁྱད་པར་ལྷ་ཆོས་བདུན་ལྡན་བཀའ་གདམས་ཀྱི། །རྣམ་ཐར་པདྨའི་སྦུབས་ལྟར་རབ་
གཙང་ཞིང་། །མཁས་བཙུན་བཟང་གྲུབ་མཛད་པ་ཇི་སྙེད་པ། །འཇམ་དཔལ་སྙིང་
པོའི་འགྲན་ཟླར་འོས་པར་ཤོག །བློ་བཟང་ཆོས་ཀྱི་རྒྱལ་མཚན་འཛིན་པ་བཞིན། །སྐུ་
མཚེད་གསུམ་གྱི་རྣམ་ཐར་ལེགས་བསྐྱངས་ཏེ། །སྙིགས་དུས་འགྲོ་བའི་དོན་དུ་བགྲང་
བྱའི་འཕྲེང༌། །མང་པོར་ཞབས་པད་འགྱུར་མེད་རབ་བརྟན་ཤོག ། འཇིག་རྟེན་སྤྱི་
དང་ཁྱད་ པར་ གངས་ ཅན་ གྱི། ། མུ་ ཁྱུད་ མཛེས་ པར་ བསྟར་ བའི་ ཞིང་ ཁམས་
འདིར། །ནད་ཡམས་མུ་གེ་འཁྲུག་རྩོད་མི་འབྱུང་ཞིང༌། ། བདེ་སྐྱིད་རྫོགས་ལྡན་
དཔལ་ལ་སྤྱོད་པར་ཤོག། །དོན་དམ་ཆོས་དབྱིངས་སྤྲོས་པའི་མཐའ་དང་བྲལ། །
ཀུན་རྫོབ་རྒྱུ་འབྲས་བསླུ་བ་མེད་པ་དང༌། །སྐྱབས་གསུམ་བྱིན་རླབས་བདེན་པའི་མཐུ་
སྟོབས་ཀྱིས། །གང་བསམ་འབད་མེད་ལྷུན་གྲུབ་བཀྲ་ཤིས་ཤོག །ཅེས་རང་དབོན་
482

དབྱངས་ཅན་གྲུབ་པའི་རྡོ་རྗེའི་ཡུན་བརྟན་ཚིགས་བཅད་འདི་བཞིན་དགོས་ཞེས། སེ་
ར་བླ་མ་སྔགས་རམ་པ་ནམ་མཁའ་བསྟན་སྐྱོང་། ཆོས་མཛད་སྐལ་བཟང་བྱང་ཆུབ།
དགེ་སློང་བསྟན་འཛིན་བཀྲ་ཤིས་བཅས་ནས་ནན་བསྐུལ་མཛད་ངོར། དྷརྨ་བྷ་དྲས་
གཡར་ཁྲལ་དུ་སྦྱར་བའོ། གོང་གི། མང་པོར་ཞབས་པད་འགྱུར་མེད་རབ་བརྟན་
ཤོག །ཅེས་པའི་མཚམས་སུ། རྩ་བརྒྱུད་བླ་མ་རྣམས་ཀྱི་བྱིན་རླབས་དང་། །ཡི་དམ་
རྒྱལ་བ་ཞི་ཁྲོའི་དངོས་གྲུབ་དང༌། །གནས་གསུམ་མཁའ་འགྲོ་སྲུང་མའི་འཕྲིན་ལས་
ཀྱིས། །དཔལ་ལྡན་བླ་མ་ཡུན་རིང་ཞབས་བརྟན་ཤོག །སངས་རྒྱས་སྤང་རྟོགས་ཡོན་
ཏན་རྫོགས་པ་དང་། ། དམ་ཆོས་རྒྱུ་འབྲས་བསླུ་བ་མེད་པ་དང༌་། ། དགེ་འདུན་
ཐུགས་མཐུན་ཁྲིམས་གཙང་བདེན་སྟོབས་ཀྱིས། །དཔལ་ལྡན་བླ་མ་ཡུན་རིང་ཞབས་
བརྟན་ཤོག །རྗེ་བཙུན་བརྟན་པའི་འཁོར་ལོའི་མཁྱེན་རབ་དང༌། །རྒྱལ་སྲས་ཕྱག་ན་
པད་མའི་ཐུགས་རྗེ་དང༌། །གསང་བདག་ཕྱག་ན་རྡོ་རྗེའི་མཐུ་སྟོབས་ཀྱིས། །དཔལ་
ལྡན་བླ་མ་ཡུན་ཪིང་ཞབས་བརྟན་ཤོག། ཁྱད་པར་སངས་རྒྱས་ཀུན་དངོས་ཐམས་
ཅད་མཁྱེན། །རྗེ་བཙུན་བླ་མ་དྷརྨ་བྷ་དྲ་ཡི། །ཐུགས་སྨོན་བདེན་པའི་ཚིག་གི་བྱིན་
མཐུ་ཡིས། །དཔལ་ལྡན་བླ་མ་ཡུན་རིང་ཞབས་བརྟན་ཤོག །རྗེ་བཙུན་བླ་མས་རིང་
ནས་བསྟེན་པའི་ལྷ༑ ༑འཇིགས་བྱེད་ཆེན་པོ་ཚེ་ལྷ་དཀར་པོ་དང༌། །མྱུར་མཛད་ཕྱག་
དྲུག་མགོན་པོའི་བྱིན་མཐུ་ཡིས། །དཔལ་ལྡན་བླ་མ་ཡུན་རིང་ཞབས་བརྟན་ཤོག །
དཔལ་ལྡན་བླ་མའི་སྐུ་ཚེ་རབ་བརྟན་ཞིང་། །རྣམ་དཀར་འཕྲིན་ལས་ཕྱོགས་བཅུར་
རྒྱས་པ་དང༌། །བདག་ཅག་འཁོར་བཅས་ཚེ་རིང་ནད་མེད་ཅིང༌། །ཆོས་འབྱོར་བདེ་
དགེའི་དཔལ་ལ་སྤྱོད་པར་ཤོག །ཅེས་དང་། དེ་ནས། འཇིག་རྟེན་སྤྱི་དང་ཁྱད་པར་
གངས་ཅན་གྱི། ཞེས་སོགས་བརྗོད་དོ། ཞེས་པ་འདི་ཡང་ཆུ་གླང་ཟླ་བ་བཅུ་པའི་ནང་
པདྨ་ཆོས་སྡིངས་སུ་གེགས་སེལ་རིམ་གྲོར་གདུགས་དཀར་གྲངས་གསོག་བྱ་རྒྱུ་བཏང་
སྐབས་འདི་ལྟ་བུ་ཞིག་དགོས་ཞེས་པད་ཆོས་དབུ་སྤྱི་ནས་ནན་བསྐུལ་བྱུང་བར་བརྟེན་
དབྱངས་ཅན་གྲུབ་པའི་རྡོ་རྗེས་བྲིས་པའོ། ། ཤུ་བྷཾ། ། ། །
483